NARIADENIE EURÓPSKEHO PARLAMENTU A RADY (ES) č. 109/2008
z 15. januára 2008,
ktorým sa mení a dopĺňa nariadenie (ES) č. 1924/2006 o výživových a zdravotných tvrdeniach o potravinách
EURÓPSKY PARLAMENT A RADA EURÓPSKEJ ÚNIE,
so zreteľom na Zmluvu o založení Európskeho spoločenstva, a najmä na jej článok 95,
so zreteľom na návrh Komisie,
so zreteľom na stanovisko Európskeho hospodárskeho a sociálneho výboru (1),
konajúc v súlade s postupom ustanoveným v článku 251 zmluvy (2),
keďže:
(1)
V nariadení Európskeho parlamentu a Rady (ES) č. 1924/2006 (3) sa zavádzajú pravidlá používania tvrdení pri označovaní, prezentácii a propagácii potravín.
(2)
Zdravotné tvrdenia sú povolené len vtedy, ak sú v súlade so všeobecnými a osobitnými požiadavkami ustanovenými v nariadení (ES) č. 1924/2006 a ak sú uvedené na zoznamoch Spoločenstva týkajúcich sa povolených zdravotných tvrdení. Tieto zoznamy zdravotných tvrdení sa majú vytvoriť podľa postupov uvedených v uvedenom nariadení. Následkom toho neboli tieto zoznamy účinné 1. júla 2007, v deň uplatňovania uvedeného nariadenia.
(3)
Z tohto dôvodu sa v nariadení (ES) č. 1924/2006 ustanovujú prechodné opatrenia pre iné zdravotné tvrdenia ako tie, ktoré odkazujú na zníženie rizika ochorenia a na vývoj a zdravie detí.
(4)
Pokiaľ ide o zdravotné tvrdenia, ktoré odkazujú na zníženie rizika ochorenia, nebolo potrebné žiadne prechodné opatrenie. Z dôvodu zákazu tvrdení, ktoré odkazujú na prevenciu, ošetrenie a liečbu ochorenia podľa smernice Európskeho parlamentu a Rady 2000/13/ES z 20. marca 2000 o aproximácii právnych predpisov členských štátov, týkajúcich sa označovania, prezentácie a reklamy potravín (4), a zavedenia novej kategórie tvrdení, ktoré odkazujú na zníženie rizika ochorenia podľa nariadenia (ES) č. 1924/2006, by produkty, na ktoré sa vzťahujú tieto tvrdenia, nemali byť na trhu Spoločenstva.
(5)
Kategória tvrdení, ktoré odkazujú na vývoj a zdravie detí, bola zavedená vo veľmi neskorom štádiu postupu prijímania nariadenia (ES) č. 1924/2006 bez stanovenia prechodných opatrení. Produkty, na ktorých sú tieto tvrdenia umiestnené, sa však už nachádzajú na trhu Spoločenstva.
(6)
S cieľom zabrániť narušeniu trhu je preto vhodné, aby sa na tvrdenia, ktoré odkazujú na vývoj a zdravie detí, vzťahovali tie isté prechodné opatrenia ako na ostatné zdravotné tvrdenia.
(7)
Nariadenie (ES) č. 1924/2006 by sa preto malo zodpovedajúcom spôsobom zmeniť a doplniť,
PRIJALI TOTO NARIADENIE:
Článok 1
Nariadenie (ES) č. 1924/2006 sa mení a dopĺňa takto:
1.
v článku 14 sa odsek 1 nahrádza takto:
„1. Bez ohľadu na článok 2 ods. 1 písm. b) smernice 2000/13/ES je možné uviesť nasledujúce tvrdenia, ak bolo v súlade s postupom ustanoveným v článkoch 15, 16, 17 a 19 tohto nariadenia povolené zahrnúť ich do zoznamu takýchto povolených tvrdení Spoločenstva spolu so všetkými nevyhnutnými podmienkami na používanie týchto tvrdení:
a)
tvrdenia o znížení rizika ochorenia;
b)
tvrdenia, ktoré odkazujú na vývoj a zdravie detí.“;
2.
v článku 28 ods. 6 sa úvodná veta nahrádza takto:
„Iné zdravotné tvrdenia ako tie, ktoré sú uvedené v článku 13 ods. 1 písm. a) a článku 14 ods. 1 písm. a), ktoré sa používajú v súlade s vnútroštátnymi ustanoveniami pred dňom nadobudnutia účinnosti tohto nariadenia, sa riadia týmto:“.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Uplatňuje sa od 1. júla 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Štrasburgu 15. januára 2008